EUROOPAN YHTEISÖN SEKÄ LÄNSIRANNAN JA GAZAN ALUEEN PALESTIINALAISHALLINNON PUOLESTA TOIMIVAN PALESTIINAN VAPAUTUSJÄRJESTÖN (PLO) KAUPASTA JA YHTEISTYÖSTÄ TEHTYYN VÄLIAIKAISEEN EURO–VÄLIMERI-ASSOSIAATIOSOPIMUKSEEN LIITETTÄVÄ PÖYTÄKIRJA, JOKA KOSKEE EUROOPAN UNIONIN SEKÄ LÄNSIRANNAN JA GAZAN ALUEEN PALESTIINALAISHALLINNON PUITESOPIMUSTA LÄNSIRANNAN JA GAZAN ALUEEN PALESTIINALAISHALLINNON OSALLISTUMISTA UNIONIN OHJELMIIN SÄÄTELEVISTÄ YLEISISTÄ PERIAATTEISTA

EUROOPAN UNIONI, jäljempänä ’unioni’,

sekä

Länsirannan ja Gazan alueen palestiinalaishallinto,

jäljempänä ’palestiinalaishallinto’,

jäljempänä ’osapuolet’, jotka

KATSOVAT SEURAAVAA:

(1) Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) kaupasta ja yhteistyöstä tehty väliaikainen Euro–Välimeri-assosiaatiosopimus (1), jäljempänä ’väliaikainen assosiaatiosopimus’, allekirjoitettiin 24 päivänä helmikuuta 1997, ja se tuli voimaan 1 päivänä heinäkuuta 1997.

(2) Kesäkuun 17 ja 18 päivänä 2004 kokoontunut Eurooppa-neuvosto suhtautui myönteisesti Euroopan komission Euroopan naapuruuspolitiikkaa koskeviin ehdotuksiin ja vahvisti neuvoston 14 päivänä kesäkuuta 2004 antamat päätelmät.

(3) Neuvosto on useaan otteeseen hyväksynyt kyseistä politiikkaa tukevia päätelmiä.

(4) Neuvosto ilmaisi 5 päivänä maaliskuuta 2007 tukensa 4 päivänä joulukuuta 2006 annetussa Euroopan komission tiedonannossa esitellylle yleiselle ja kokonaisvaltaiselle toimintamallille, joka mahdollistaa Euroopan naapuruuspolitiikan piiriin kuuluvien maiden osallistumisen yhteisön virastojen toimintaan ja yhteisön ohjelmiin maiden omien ansioiden perusteella edellyttäen, että oikeusperusta sallii osallistumisen.

(5) Palestiinalaishallinto on ilmaissut halunsa osallistua useisiin unionin ohjelmiin.

(6) Palestiinalaishallinnon osallistumista kuhunkin unionin ohjelmaan koskevista erityisehdoista ja -edellytyksistä, erityisesti rahoitusosuudesta sekä raportointi- ja arviointimenettelyistä, olisi määrättävä Euroopan komission ja palestiinalaishallinnon toimivaltaisten viranomaisten välisellä yhteisymmärryspöytäkirjalla,

OVAT SOPINEET SEURAAVAA:

1 Artikla Palestiinalaishallinto saa osallistua kaikkiin nykyisiin ja tuleviin unionin ohjelmiin, jotka ovat kyseisten ohjelmien hyväksymistä koskevien asiaankuuluvien säädösten mukaisesti sille avoimia.

2 Artikla Palestiinalaishallinnon on suoritettava unionin yleiseen talousarvioon sille unionin ohjelmiin osallistumisen perusteella määräytyvä rahoitusosuus.

3 Artikla Palestiinalaishallinnon edustajat saavat osallistua tarkkailijoina palestiinalaishallintoa koskevien asioiden käsittelyyn hallintokomiteoissa, jotka vastaavat niiden unionin ohjelmien seurannasta, joiden rahoitukseen palestiinalaishallinto osallistuu.

4 Artikla Palestiinalaishallinnon osallistujien esittämiin hankkeisiin ja aloitteisiin sovelletaan mahdollisuuksien mukaan samoja edellytyksiä, sääntöjä ja menettelyjä kuin asianomaisissa unionin ohjelmissa sovelletaan jäsenvaltioihin.

5 Artikla Palestiinalaishallinnon osallistumista kuhunkin unionin ohjelmaan koskevat erityisehdot ja -edellytykset, erityisesti rahoitusosuus, joka palestiinalaishallinnon on suoritettava, sekä raportointi- ja arviointimenettelyt, määritellään Euroopan komission ja palestiinalaishallinnon toimivaltaisten viranomaisten välisessä yhteisymmärryspöytäkirjassa asianomaisissa unionin ohjelmissa vahvistetuin perustein. Jos palestiinalaishallinto hakee johonkin tiettyyn unionin ohjelmaan osallistumista varten unionin ulkoista apua Euroopan parlamentin ja neuvoston asetuksen (EU) N:o 232/2014 (2) perusteella tai muun sellaisen tulevaisuudessa mahdollisesti hyväksyttävän vastaavan asetuksen nojalla, jossa säädetään unionin ulkoisen avun antamisesta palestiinalaishallinnolle, edellytykset tällaisen avun käytölle palestiinalaishallinnossa määritellään rahoitussopimuksessa asetuksen (EU) N:o 232/2014 mukaisesti.

6 Artikla Kussakin 5 artiklan nojalla tehdyssä yhteisymmärryspöytäkirjassa määrätään Euroopan parlamentin ja neuvoston asetuksen (EU, Euratom) 2018/1046 (3) mukaisesti, että Euroopan komissio, Euroopan petostentorjuntavirasto ja Euroopan tilintarkastustuomioistuin suorittavat varainhoidon valvonnan, tilintarkastukset tai muut tarkastukset, myös hallinnolliset tutkimukset, tai ne suoritetaan niiden alaisuudessa. Varainhoidon valvonnasta ja tilintarkastuksista, hallinnollisista tutkimuksista, perinnästä sekä taloudellisista ja muista hallinnollisista seuraamuksista hyväksytään yksityiskohtaiset määräykset, joiden nojalla Euroopan komissiolle, Euroopan petostentorjuntavirastolle ja tilintarkastustuomioistuimelle myönnetään valtuudet, jotka vastaavat näillä toimielimillä unioniin sijoittautuneiden edunsaajien tai toimeksisaajien osalta olevia valtuuksia.

7 Artikla Tätä pöytäkirjaa sovelletaan sen ajan, jonka väliaikainen assosiaatiosopimus on voimassa. Osapuolet allekirjoittavat ja hyväksyvät tämän pöytäkirjan omien menettelyjensä mukaisesti. Kumpi tahansa osapuoli voi irtisanoa tämän pöytäkirjan kirjallisella ilmoituksella toiselle osapuolelle. Tämän pöytäkirjan voimassaolo päättyy kuuden kuukauden kuluttua tällaisesta ilmoituksesta. Tämän pöytäkirjan voimassaolon päättyminen kumman tahansa osapuolen irtisanomisen johdosta ei vaikuta 5 ja 6 artiklan mukaisiin tarvittaessa toteutettaviin tarkastuksiin ja valvontaan.

8 Artikla Osapuolet voivat tarkastella tämän pöytäkirjan täytäntöönpanoa palestiinalaishallinnon tosiasiallisen unionin ohjelmiin osallistumisen perusteella viimeistään kolmen vuoden kuluttua tämän pöytäkirjan voimaantulopäivästä ja sen jälkeen joka kolmas vuosi.

9 Artikla Tätä pöytäkirjaa sovelletaan alueisiin, joilla sovelletaan Euroopan unionin toiminnasta tehtyä sopimusta kyseisessä sopimuksessa määrätyin edellytyksin, sekä Länsirannan ja Gazan alueeseen.

10 Artikla Tämä pöytäkirja tulee voimaan sitä päivää seuraavan kuukauden ensimmäisenä päivänä, jona osapuolet ilmoittavat toisilleen diplomaattiteitse voimaantulon edellyttämien menettelyjensä päätökseen saattamisesta. Sopimuspuolet soveltavat tätä pöytäkirjaa sen voimaantuloon asti väliaikaisesti sen allekirjoituspäivästä lukien sillä varauksella, että pöytäkirjan tekeminen saatetaan päätökseen myöhemmin.

11 Artikla Tämä pöytäkirja on erottamaton osa väliaikaista assosiaatiosopimusta.

12 Artikla Tämä pöytäkirja laaditaan kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja arabian kielellä, ja kukin teksti on yhtä todistusvoimainen.

(1) EYVL L 187, 16.7.1997, s. 3.

(2) Euroopan parlamentin ja neuvoston asetus (EU) N:o 232/2014, annettu 11 päivänä maaliskuuta 2014, Euroopan naapuruusvälineen perustamisesta (EUVL L 77, 15.3.2014, s. 27).

(3) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).